Eet jouself flinker! - WelstandWelstand
Tuis / Advies / Eet jouself flinker!
Eet jouself flinker!
Woensdag | 05 Junie | 2019
"Koeëlvaste (bulletproof)" koffie, oftewel botterkoffie, die ketodieët, tydperke van onderbroke vas – help dít wat jy eet regtig om breinvermoë te verbeter? Data dui daarop dat leefstylgewoontes, ook eetgewoontes, 'n belangrike rol kan speel in jou brein se gesondheid en die voorkoming van afname in breinfunksie.
Om dié rede is diëte wat roem op breinenergie en fokus besig om te groei in gewildheid. Volgens dieetkundiges en navorsers soek mense nou meer as ooit na vinnige antwoorde. Die groter toegang tot inligting en sosiale media dra deels die skuld daarvoor. Kenners waarsku ons egter om versigtig te wees, aangesien 'n groot aantal dieetfoefies bevorder en gesirkuleer word deur mense wat nie professioneel is nie.
Eetpatrone – soos om af en toe te vas of om meestal vette en proteïene in te neem – kan moontlik 'n persoon se energie en fokus verbeter, maar of dit werklik die brein kan verander, is iets waaroor daar nog besin word. Intussen pas mense gretig hul eetgewoontes aan.
'n Belangrike kenmerk van al die diëte vir breinhelderheid is dat almal 'n spesifieke tipe voedsel- of voedselgroep uitskakel. In byna al die diëte is daar bykans geen plek vir verwerkte voedsel nie. Sommige verbied suiker en witmeelprodukte soos pizza eksplisiet. En dis heel moontlik die verwydering van dié voedselgroepe uit diëte wat helderheid van verstand waarborg, reken voedingskenners.
Koolhidraatarm of geen-koolhidraat-diëte
Voedingkenners hou daarvan om uit te wys waarom mense op koolhidraatarm of geen-koolhidraat-diëte wakkerder kan voel gedurende die dag. Ons Westerse dieet maak swaar staat op koolhidrate. En glukose, wat die brein se verkose brandstof is, word uit koolhidrate en suiker verkry. As jy 'n sny pizza eet en dit met gaskoeldrank afsluk tydens middagete, gaan jou glukosevlakke die hoogte inskiet. Dit lei tot oorkompensasie in die hoeveelheid insulien wat jou liggaam vervaardig om sodoende die bloedsuiker te verwerk. Teen die middel van die middag gaan jy traag begin voel omdat jou glukosevlakke geval het.
Wanneer jy verwerkte kosse eet, soos aartappelskyfies of 'n kitskoshamburger, reageer jou liggaam asof vreemde voorwerpe sy gebied betree, en dit veroorsaak inflammasie. Inflammasie word verbind met baie chroniese siektes wat met die verloop van tyd hulle verskyning maak, soos diabetes, artritis en koronêre hartsiekte.
Die belangrikste wat jy moet verstaan, is dat jy ten einde 'n helder brein te bekom, dit nodig is om jou suikerinname te verminder. Tweedens moet jou maag gelukkig wees en 'n voedingryk dieet is daarvoor nodig. Kenners reken ons is 'n wêreld van siek mense omdat byna alles wat ons eet koolhidrate bevat. Dis dan ook die rede waarom mense beter voel as hulle dit uitsny uit hulle diëte.
Ketogene en vleisdiëte
In die ketogene en vleisdiëte gebruik die liggaam eerder vet as bron van energie en sit dit om in iets wat ketone genoem word (die brein kan dit ook as brandstof gebruik). 'n Studie hieroor het getoon dat mans en vroue wat die koolhidraatarm dieët gevolg het, beter geheuefunksies getoon het. Jou brein verkies egter glukose bo enigiets anders. Alhoewel dit die ketone kan wees wat jou laat beter voel indien jy op die ketogene dieët is, is kenners nog nie seker daarvan nie aangesien die meeste van die ketogene data wat tot hulle beskikking is, handel oor gewigsverlies.
"Bulletproof" oftewel botterkoffie
Sommige koffieaanhangers beweer dat een teelepel botter by jou koffie veroorsaak dat jou liggaam die kafeïen teen 'n stadiger tempo opneem. Dit skep glo 'n blywende wakkerheid in plaas van 'n skielike energieskok. Hoewel daar geen navorsing is wat sê dat botter in jou koffie skadelik vir jou kan wees nie, is daar ook nog nie beslissende navorsing wat sê dat botterkoffie tot beter breinfokus lei nie.
Alhoewel daar genoegsame bewyse is om te vermoed dat jou eetgewoontes wel 'n uitwerking op jou brein het, is daar maar min bewyse dat ekstreme dieetpatrone beter as die ander meer gematigde metodes werk.
In 'n soeke na bewyse dat 'n dieet wel die brein kan voed, het navorsers van die Harvard Skool vir Publieke Gesondheid die breindieet ontwikkel. Dit kombineer voedselsoorte uit die Mediterreense dieët, soos volgraan, lensies, ertjies, bone, sojabone en grondbone, vis en die plantgebasseerde vetarm DASH-dieët, wat ontwikkel is om hoëbloeddruk te bestry. Tradisioneel word albei diëte aanbeveel om hartsiektes te bestry. Dié twee wonderlike diëte wys ook in toetse die voordelige uitwerking wat dit op chroniese siektes soos veroudering, die vermindering van inflammasie en die voorkoming van diabetes in mense met hoë glukosevlakke het.
Daar is bevind dat antioksidantvoedingstowwe soos vitamien C, E en B, asook omega-3-vetsure ook 'n positiewe uitwerking op ons breinvermoë het deurdat dit twee van die faktore teenwerk wat vermoedelik neurodegeneratiewe siektes veroorsaak, naamlik oksidatiewe stres en inflammasie.
In 'n studie van die breindieet wat byna vyf jaar geduur het en meer as 900 mense tussen die ouderdomme van 58 en 98 jaar ingesluit het, is aangetoon dat selfs matige navolging van die breindieet gelei het tot 'n 35%-afname in die ontwikkeling van Alzheimer se siekte.
Wat kenmerkend is van die breindieet, is dat die eetplan nie revolusionêr is nie. Dit volg eenvoudig net die aanwysings wat lankal reeds aanbeveel word vir enige gesonde dieet. Maaltydplanne met voedselsoorte met baie antioksidante soos bessies, neute, sade en groen blaargroente, sowel as voedingryke voedselsoorte soos bone en voedsel met baie omega-3 (soos vis), is almal voordelig vir die brein.
Kortom – deeglike navorsing dui daarop dat die brein baat by alles wat ons grootouers geëet het. Dit sluit in meer vet, meer eiers, meer volgraankos en minder verwerkte kos.